A Tanács irányelve

(1970. július 13.)

az emberi fogyasztásra szánt élelmiszerekben történő felhasználásra engedélyezett színezőanyagokra vonatkozó tagállami jogszabályok közelítéséről szóló 1962. október 23-i tanácsi irányelv negyedik módosításáról

(70/358/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

mivel a legutóbb az 1968. december 20-i tanácsi irányelvvel [1] módosított, az emberi fogyasztásra szánt élelmiszerekben történő felhasználásra engedélyezett színezőanyagokra vonatkozó tagállami jogszabályok közelítéséről szóló 1962. október 23-i tanácsi irányelv [2] 11. cikke (2) bekezdésének rendelkezése felhatalmazta a Bizottságot arra, hogy a tagállamokkal folytatott konzultáció után meghatározza azokat a vizsgálati módszereket, amelyek szükségesek annak ellenőrzéséhez, hogy a színezőanyagok megfelelnek-e az előírt tisztasági követelményeknek;

mivel célszerű a Bizottságra bízni a mintavételi eljárások, valamint az élelmiszerekben, illetve az élelmiszereken használt színezőanyagok kimutatására és azonosítására szolgáló vizsgálati módszerek meghatározását;

mivel minden olyan esetben, amikor a Tanács az élelmiszerekre vonatkozó szabályok végrehajtására hatalmazza fel a Bizottságot, ki kell dolgozni egy eljárást, amely biztosítja a tagállamok és a Bizottság közötti szoros együttműködést, a Tanács 1969. november 13-i határozatával [3] létrehozott Élelmiszerügyi Állandó Bizottságon belül;

ELFOGADTA EZT AZ IRÁNYELVET:

1. cikk

A Tanács 1962. október 23-i irányelve a 2. és 3. cikk rendelkezéseinek megfelelően módosul.

2. cikk

"(2) A 11a. cikkben meghatározott eljárást kell alkalmazni:

- az irányelv III. mellékletében szereplő általános és különleges tisztasági követelmények ellenőrzéséhez szükséges vizsgálati módszerek kidolgozására,

- a mintavételi eljárások, valamint az élelmiszerekben, illetve az élelmiszereken használt színezőanyagok kimutatására és azonosítására szolgáló vizsgálati módszerek kidolgozására."

3. cikk

"11a. cikk

(1) Amennyiben az e cikkben meghatározott eljárást kell követni, akár az elnök kezdeményezésre, akár valamely tagállam képviselőjének kérésére össze kell hívni az 1969. november 13-i tanácsi határozattal létrehozott Élelmiszerügyi Állandó Bizottságot (a továbbiakban "bizottság").

(2) A Bizottság képviselője a bizottság elé terjeszti a meghozandó intézkedések tervezetét. A bizottság, az elnöke által az ügy sürgősségétől függően megállapított határidőn belül, véleményt nyilvánít a tervezetről. A véleményt tizenkét szavazatos többséggel kell meghozni, a tagállamok szavazatait a Szerződés 148. cikkének (2) bekezdése alapján kell súlyozni. Az elnök nem szavaz.

(3) a) A Bizottság a tervezett intézkedéseket elfogadja, ha azok összhangban vannak a bizottság véleményével.

b) Ha a tervezett intézkedések nincsenek összhangban a bizottság véleményével, vagy a bizottság nem nyilvánított véleményt, a Bizottság a meghozandó intézkedésekről haladéktalanul javaslatot terjeszt a Tanács elé. A Tanács minősített többséggel határoz.

c) Ha a javaslatnak a Tanács elé terjesztésétől számított három hónapon belül a Tanács nem döntött, a javaslatot a Bizottság fogadja el.

11b. cikk

A 11a. cikk rendelkezéseit tizennyolc hónapig lehet alkalmazni attól az időponttól számítva, amikor a bizottságot akár a 11a. cikk, akár más hasonló rendelkezés alapján először megkeresték."

4. cikk

Ennek az irányelvnek a tagállamok a címzettjei.

Kelt Brüsszelben, 1970. július 13-án.

a Tanács részéről

az elnök

J. Ertl

[1] HL L 309., 1968.12.24., 24. o.

[2] HL L 115., 1962.11.11., 2645/62. o.

[3] HL L 291., 1969.11.19., 9. o.

--------------------------------------------------